CELEX: 62020TN0142
Language: sl
Date: 2020-02-26 00:00:00
Title: Zadeva T-142/20: Tožba, vložena 26. februarja 2020 – Applia/Komisija

11.5.2020   
            
            
               SL
            
            
               Uradni list Evropske unije
            
            
               C 161/52
            
         
      Tožba, vložena 26. februarja 2020 – Applia/Komisija
      (Zadeva T-142/20)
      (2020/C 161/65)
      Jezik postopka: angleščina
      
         Stranki
      
      
         Tožeča stranka: Applia – Home Appliance Europe (Woluwe-Saint-Lambert, Belgija) (zastopniki: Y. Desmedt, L. Salernitano in K. Olsthoorn, odvetniki)
      
         Tožena stranka: Evropska komisija
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  razglasi ničnost teh delov izpodbijanega akta: (i) točka 1(b) Priloge VI v delu, v katerem je navedeno, da se „te vrednosti […] štejejo za deklarirane vrednosti za namen postopka preverjanja iz Priloge IX“; (ii) tretji odstavek, točka 2(a), Priloge IX v delu, v katerem je določeno, da „deklarirane vrednosti“ ustrezajo „vrednostim, navedenim v tehnični dokumentaciji“, in (iii), tretji odstavek, točka 2(b), Priloge IX;
               
            
                  —
               
               
                  Komisiji naloži plačilo stroškov postopka.
               
            
         Tožbeni razlogi in bistvene trditve
      
      Tožeča stranka s tožbo predlaga razglasitev ničnosti Delegirane uredbe Komisije (EU) 2019/2017 (1).
      Tožeča stranka v utemeljitev tožbe navaja dva razloga.
      
                  1.
               
               
                  Prvi tožbeni razlog: z izpodbijanim aktom so kršeni členi 3, 12 in 16 okvirne uredbe (2), Komisija pa je ravnala ultra vires, ker je uvedla nedosledne zahteve v zvezi s tehnično dokumentacijo, ki jo morajo dobavitelji vnesti v podatkovno bazo, in postopkom preverjanja, ki ga lahko opravijo organi za nadzor trga.
               
            
                  2.
               
               
                  Drugi tožbeni razlog: z izpodbijanim aktom sta kršeni načeli pravne varnosti in enakega obravnavanja, ker se z njim ne uvaja jasen in enoznačen regulativni okvir, zaradi česar dobavitelji ne morejo ugotoviti svojih dolžnosti, kar zadeva podatke, ki jih je treba navesti v tehnični dokumentaciji, in veljaven postopek preverjanja za oceno pravilnosti podatkov.
               
            
         (1)  Delegirana uredba Komisije (EU) 2019/2017 z dne 11. marca 2019 o dopolnitvi Uredbe (EU) 2017/1369 Evropskega parlamenta in Sveta v zvezi z označevanjem gospodinjskih pomivalnih strojev z energijskimi nalepkami ter razveljavitvi Delegirane uredbe Komisije (EU) št. 1059/2010 (UL 2019, L 315, str. 134).
      
         (2)  Uredba (EU) 2017/1369 Evropskega parlamenta in Sveta z dne 4. julija 2017 o vzpostavitvi okvira za označevanje z energijskimi nalepkami in razveljavitvi Direktive 2010/30/EU (UL 2017, L 198, str. 1).